Oluliselt küsitavam on artikli autori hinnangul aga tasaarvestuse tegemine enne võlgniku pankroti väljakuulutamist, kui on ilmnenud märgid võlgniku makseraskustest. Viimasel juhul tuleb arvestada, et võlgniku suhtes võidakse  pankrot lähitulevikus välja kuulutada ning, et PankrS § 109 lõike 1 kohaselt tunnistab kohus tagasivõitmisel PankrS §-des 110 kuni 114 sätestatud alustel kehtetuks võlgniku tehingu või muu toimingu, mis on tehtud enne pankroti väljakuulutamist ja mis kahjustab võlausaldajate huve (tagasivõitmise aluste ja korra kohta vaata täpsemalt ka vandeadvokaat Aivar Pilve ja advokaat Hetti Lumpi artiklit "Võlausaldajaid kahjustavate tehingute kehtetuks tunnistamise võimalustest pankrotimenetluses", mis ilmus Advokaadibüroo Aivar Pilv 2009. a märtsi kliendilehes). Käesoleva artikli autor on seisukohal, et reeglina saaks tagasivõitmise korras kehtetuks tunnistada ka enne pankroti väljakuulutamist võlausaldaja ja pankrotivõlgniku vahel tehtud tasaarvestuse, sest see kahjustab selgelt teiste võlausaldajate huve (vt ülal).